Document ID: 31997D0168

KOMMISSIONENS BESLUTNING af 29. november 1996 om dyresundhedsmæssige betingelser og udstedelse af sundhedscertifikat eller officiel erklæring for indførsel af huder og skind af hov- eller klovdyr fra tredjelande (EØS-relevant tekst) (97/168/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF og, for så vidt angår patogener, i direktiv 90/425/EØF (1), senest ændret ved Kommissionens beslutning 96/405/EF (2), særlig artikel 10, stk. 2, litra c), og stk. 3, og
ud fra følgende betragtninger:
I kapitel 3 i bilag I til direktiv 92/118/EØF er der fastsat krav gældende for indførsel af huder og skind, som ikke er omfattet af Rådets direktiv 64/433/EØF eller 72/462/EØF, og som ikke har undergået visse garvningsprocesser;
på grund af de risici, som disse huder og skind frembyder, er det berettiget at tillade indførsel af disse produkter fra tredjelande, som har en kompetent myndighed foruden veterinærmyndigheden, der kan fremlægge en pålidelig sundhedserklæring;
direktiv 92/118/EØF tillader også indførsel af huder og skind, som ikke er blevet specielt behandlet, og som det er nødvendigt at fastsætte særlige dyresundhedsmæssige betingelser for;
det er nødvendigt at fastsætte de dyresundhedsmæssige betingelser, bestemmelserne for udstedelse af sundhedscertifikat og transportbetingelserne for indførsler af de forskellige kategorier huder og skind;
da der er indført en ny ordning for udstedelse af certifikater, bør der afsættes en vis tid til gennemførelse af ordningen;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. Medlemsstaterne tillader indførsel af behandlede huder og skind af hov- eller klovdyr, hvis:
- de er ledsaget af et sundhedscertifikat som fastsat i bilag A, og
- når det gælder saltede huder og skind, der er transporteret med skib, huderne og skindene er blevet saltet inden indførsel i den i dette certifikat nævnte periode.
2. Medlemsstaterne tillader indførsel af behandlede huder og skind af hov- eller klovdyr (bortset fra enhovede dyr og svin), der har været holdt separat i 21 dage eller har været under uafbrudt transport i 21 dage, hvis de er ledsaget af en officiel erklæring som fastsat i bilag B.
3. Medlemsstaterne tillader indførsel af friske eller kølede huder og skind af hov- eller klovdyr fra tredjelande, hvis de er ledsaget af et sundhedscertifikat som fastsat i bilag C.
4. De sundhedscertifikater og den erklæring, der omhandles i stk. 1-3, skal bestå af et enkelt ark og skal udfærdiges på mindst et af de officielle sprog i den medlemsstat, der foretager kontrol ved indførsel.
Artikel 2
Huder og skind af hov- eller klovdyr skal indføres i containere, lastbiler, jernbanevogne eller baller, der er forseglet af den kompetente myndighed i afsendelsestredjelandet.
Artikel 3
Denne beslutning anvendes fra den 1. januar 1997.
Artikel 4
Denne beslutning er rettet til medlemsstaterne.
Udfærdiget i Bruxelles, den 29. november 1996.

Labels: 3
17
5
6